b'\n_START_ARTICLE_\nMessier 55\n_START_SECTION_\nObservare\n_START_PARAGRAPH_\nMessier 55 se afl\xc4\x83 \xc3\xaentr-o regiune s\xc4\x83rac\xc4\x83 \xc3\xaen stele luminoase: pentru a ajunge la roi se poate lua ca punct de reper steaua \xce\xb6 Sagittarii, de la care este necesar\xc4\x83 o deplasare de circa 1\xc2\xb0 spre sud, iar apoi 35 de minute de ascensie dreapt\xc4\x83 spre vest; obiectul poate fi v\xc4\x83ut chiar \xc8\x99i cu un binoclu de 10x50, de\xc8\x99i cu o oarecare dificultate, pe un cer optim, \xc3\xaens\xc4\x83 pe un cer mai pu\xc8\x9bin limpede este necesar un instrument mai puternic. Rezolvarea \xc3\xaen stele este dificil\xc4\x83 \xc8\x99i cere instrumente puternice, \xc3\xaencep\xc3\xa2nd de la aperturi de 300-350mm._NEWLINE_Messier 55 poate fi observat, destul de u\xc8\x99or, de pe o mare parte din regiunile populate ale P\xc4\x83m\xc3\xa2ntului, gra\xc8\x9bie situ\xc4\x83rii acestui roi la o declina\xc8\x9bie neexcesiv de sudic\xc4\x83: \xc3\xaen unele regiuni ale Europei de Nord \xc8\x99i din Canada, \xc3\xaen zona Cercului Polar, vizibilitatea roiului este \xc3\xaen orice caz imposibil\xc4\x83, iar \xc3\xaen Europa Central\xc4\x83 apare foarte jos; din emisfera sudic\xc4\x83 M55 este vizibil sus, \xc3\xaen nop\xc8\x9bile de iarn\xc4\x83 austral\xc4\x83. \xc3\x8en regiunile boreale perioada cea mai bun\xc4\x83 de observare este cuprins\xc4\x83 \xc3\xaentre lunile iunie \xc8\x99i octombrie.\n_START_SECTION_\nIstoria  observ\xc4\x83rii\n_START_PARAGRAPH_\nRoiul Messier 55 a fost descoperit de Nicolas Louis de Lacaille la Capul Bunei Speran\xc8\x9be, \xc3\xaen 1752, \xc8\x99i a fost catalogat de Charles Messier, \xc3\xaen  1778, pe care l-a descris astfel: "...o nebuloas\xc4\x83 asem\xc4\x83n\xc4\x83toare unei pete albicioase ... nu pare s\xc4\x83 con\xc8\x9bin\xc4\x83 stele...".'